Boere baat by nuwe graanplatform | Netwerk24
Boere baat by nuwe graanplatform
Deur Alet Van Der Walt 14 April 2021 06:41
Stephen Krüger, 'n boer van Viljoenskroon, is betrokke by 'n nuwe platform waarop graan in Suid-Afrika verhandel kan word.Foto: Verskaf
'n Nuwe rolspeler in die graanmark het Woensdag (07/04) sy toetrede in Suid-Afrika gemaak toe TonnUp, 'n aanlyn verhandelings­platform, in Viljoenskroon bekend gestel is.
Graanboere se frustrasie met die bestaande stelsel en bewerings van bedrog met silosertifikate het onder meer tot die ontwikkeling van TonnUp bygedra. Stephen Krüger, 'n Vrystaatse mielieboer en direkteur van die onderneming, sê dit is tyd dat boere binne 'n deursigtige omgewing hul graan bemark en kry wat hulle toekom.
Hy sê die platform sal boere toelaat om beter beheer oor die prysstrategie, bemarking en verspreiding van hul produkte uit te oefen, en teen 'n fraksie van die koste wat boere tans vir bemarking en verspreiding betaal.
Krüger sê boere dra alleen al die risiko's en skep die waarde, maar kry nie die pryse wat hulle toekom nie.
Die TonnUp-platform sal boere nader aan makelaars, silo-eienaars en meulenaars bring. Kopers van graanprodukte sal ook kan bie om die produk wat hulle aankoop te ontvang op die plek waar hulle verkies.
"Ons waardevoorstel is om kopers en verkopers bymekaar te bring en 'n mark te skep waar almal 'n billike ooreenkoms kry," sê Krüger.
Een van die grootste haakplekke in huidige kontantmarkte is die vertraging van betalings. TonnUp beoog om dit te verwyder deur boere binne twee dae ná verhandeling te betaal.
Terwyl silo-eienaars steeds die gehalte en hoeveelheid van die fisieke voorraad op die opbergingsertifikate sal waarborg, vergemaklik TonnUp die kontantvloeiproses sodat verkopers hul betalings, en kopers hul voorraad, vinnig en doeltreffend ontvang. Daar sal aanvanklik op graan gefokus word, maar daar word beplan om vinnig uit te brei na ander kommoditeite, waaronder soja, sorghum, oliekoek en selfs kunsmis. Soortgelyke platforms oorsee vaar volgens Krüger goed, maar TonnUp is 'n eerste vir die Suid-Afrikaanse landboubedryf.
"Uiteindelik gebruik ons landboutegnologie om boere in staat te stel om hul eie produkte teen 'n fraksie van die huidige koste te bestuur; van enige plek af en op enige tydstip," sê Krüger.